# Josep Roig i Raventós

Josep Roig i Raventós (Sitges, Garraf, 26 de juliol de 1883 - Barcelona, 25 d'agost de 1966) fou un metge, escriptor i poeta català del segle xx.

## Biografia

Era fill del famós paisatgista Joan Roig i Soler i germà del publicista i farmacèutic Emerencià Roig i Raventós. Feu els estudis de medicina a Barcelona i essent encara estudiant redactà revistes de caràcter professional i literari, i donà conferències d'extensió universitària en associacions i centres tècnics.
Llicenciat el 1904, entrà en qualitat de metge resident a la Casa de Maternitat de Barcelona, on especialitzà els seus coneixements de puericultura i pediatria. Es doctorà a la Universitat Central el 1905, passant després en qualitat de metge intern a la Maternitat de París, on perfeccionà els seus estudis. Fou president de la Federació Escolar Catalana, i des de 1903 repartí la seva activitat entre l'exercici de la seva professió i la redacció d'innumerables treballs científics que constituïren un veritable cos de doctrina de pediatria adaptat als més recents experiments clínics del seu temps. Moltes d'aquelles obres assoliren diverses edicions i algunes d'elles foren reproduïdes o traduïdes a revistes professionals d'Espanya, França, Alemanya i l'Amèrica del Nord. El 1921 fou nomenat acadèmic de la Reial Acadèmia de Medicina i Cirurgia de Barcelona.

## Literatura

Com a literat començà publicant algunes novel·les curtes en català a la revista La Costa de Llevant i L'Eco de Sitges, i després a Joventut, de Barcelona, en la que hi aparegueren Llamp d'alegria i El patró del bastiment, més tard col·laborà a Renaixença, La Il·lustració Catalana, Art Jove, Catalunya i d'altres publicacions.

## Premis

L'Institut d'Estudis Catalans li atorgà el premi de Ciències mèdiques el 1918 pel seu treball Estudi experimental sobre la prova del blau en obstetrícia; a l'Acadèmia i Laboratori de Medicina de Barcelona li fou premiada després la seva obra Els nens sans són l'alegria de la llar, i després d'aconseguir dues vegades la Copa Artística en els Jocs Florals de Barcelona, va assolir altres premis en els concursos de Berga, Badalona, Moià, Viladrau, Girona i Lleida. També aconseguí el premi Fastenrath i el Concepció Rabell en els Jocs Florals de Barcelona. Amb la novel·la Tecleta, novel·la tarragonina va guanyar el premi convocat amb motiu del centenari de la Rambla de Tarragona el 1954.

## Publicacions
### Obres mèdiques

* Las inyecciones intrauterinas y vaginales, post partum (Barcelona, 1909)
* Sobre un caso de secrección láctea prematura, (Barcelona, 1909)
* Contribución al estudio de los vòmitos incoercibles de las embarazadas (Barcelona, 1909)
* La expulsión del feto (Barcelona, 1910)
* El intestino en obstetricia (Barcelona, 1911)
* Un caso de gestación trigemelar, monocorial y triamnótica (Madrid, 1912)
* Un caso de pleuresia purulenta en los niños de tres meses, amb col·laboració amb el doctor Marimón (Barcelona, 1912)
* La cabeza fetal reconocida por el tacto (Barcelona, 1912)
* Profilaxi de l'eclampsia
* Un accessori al tubus de Ribemont
* Pleuresia purulenta recidivant infantil (Barcelona, 1913
* Hidramnios i ovulació prematura (Barcelona, 1913)
* Caso de meningitis cerebroespinal en un niño de tres meses (Barcelona, 1914)
* Kala-azar infantil (Barcelona, 1915)
* Casos de eclampsia curados con tratamiento medico (Madrid, 1916)
* Las rinitis en la infancia (Barcelona, 1916)
* Síndrome de compresión gonoídica
* La inapeténcia en los niños (Barcelona, 1915)
* Estudi anatomoclínich de la punció lumbar en la infància (Barcelona, 1916)
* Feu jardins voltant al Clinich
* Feu un Sanatori
* Pels pobres infants tuberculosos
* A l'encontre d'un flagell
* Pelvimetria (Barcelona, 1917)
* Un caso de monstruo doble taracópago (Madrid, 1919)
* Sífilis matrimonial (Barcelona, 1919)
* La prueba del azul en obstetricia (Madrid, 1916)
* Els nens sans i educats, són l'alegria de la llar (Madrid, 1920)
* Nocions de Puericultura (Madrid, 1922)
* Escorbuto infantil (Madrid, 1922)
* Barcelona, ciudad cardiorrenal (Madrid, 1922)

### Obres literàries

* Nocturns (presentat als Jocs Florals de Barcelona de 1917)
* La barca vella (presentat als Jocs Florals de Barcelona de 1917)
* La Congesta (presentat als Jocs Florals de Barcelona de 1917, premi de la Copa Artística)
* Gemma (Barcelona, 1919) (presentat als Jocs Florals de Barcelona de 1918, premi de la Copa Artística)
* L'abisme (Barcelona 1919) (presentat als Jocs Florals de Barcelona de 1918, premi extraordinari dels Mantenidors)
* Vaga, novel·la (Barcelona, 1919)
* Infantívoles (Barcelona, 1920)
* Argelaga florida (Barcelona, 1921)
* Ànimes atuïdes (Barcelona, 1921, Premi Concepció Rabell el 1923). Publicat per Biblioteca Catalana
* L'encís de la mar (Barcelona, 1922)
* Maria Àngela (1922)
* L'Ermità Maurici (1922, Premi Fastenrath el 1924)
* Les santetes (1922)
* Flama vivent (1925)
* Montnegre: novel·la de muntanya (1925)
* Sang Nua (1929) novel·la. Barcelona: Edicions de la Nova Revista
* Esbarzer: novel·la (1930). Llibreria Catalònia - Biblioteca Literària
* Tecleta, novel·la tarragonina (1957)

## Referències

* ↑ «Josep Roig i Raventós». Gran Enciclopèdia Catalana. Barcelona: Grup Enciclopèdia Catalana.
* ↑ "La Vanguardia", dimarts 8 de maig de 1923, pàgina 8 PDF

## Bibliografia

* Tom núm. 51, pàgs. 1388-89, de l'Enciclopèdia Espasa (ISBN 84-239-4551-0)

## Enllaços externs

* Josep Roig i Raventós - Galeria de Metges Catalans del COMB
* Fons personal Josep Roig i Raventós a la Biblioteca de Catalunya.